Borat Sagdijev (Sacha Baron Cohen) on Kasahstani riigitelevisiooni reporter, kes saab oma kodumaa informatsiooniministeeriumilt ülesande lennata Ameerikasse, et vändata seal dokumentaalfilm, milles sisalduvad õppetunnid  aitaks kaasa kasahhide toomisele 21. sajandisse. Ent ülesanne ununeb õhtul, mil Borat näeb hotellitoas kanaleid vahetades imelist seriaali "Baywatch", mille vapper kangelanna CJ (Pamela Anderson) hetkega kauge külalise südame võidab.    Sellest hetkest on Boratil üksainus eesmärk: jõuda Californiasse, et Pamee-la endale (vajadusel jõuga) naiseks võtta. Teel eesmärgi suunas esineb Borat muuhulgas rodeol, õpib nalja tegema, käib autokoolis, kohtub feministidega, osaleb kristlikul kogunemisel ning  geiparaadil ja kakleb meeldejäävalt oma produtsendi Azamat Bagatoviga.    "Borat" on hulljulge, hullumeelne ja täiesti häbitu komöödia, mille peaosatäitjaks ja kaasstsenaristiks on Sacha Baron Cohen ("Ali G"), kes on ise ka selle tegelaskuju loojaks. Filmi käigus kohtub ta tavasituatsioonides ehtsate inimestega, kel pole aimugi, et Borat on tegelikult väljamõeldud tegelaskuju ning sageli lõpevad need kohtumised politsei kohalekutsumisega! Lavastas Larry Charles ("Curb Your Enthusiasm").    Alla 14.aastastele keelatud (K14) !